
V I L J A N D I  L I N N
LINNAVOLIKOGU


SOTSIAALKOMISJONI
KOOSOLEKU PROTOKOLL

Viljandi 								  17. september 2026 nr 1-13/26/9

Algus kell 16.00, lõpp kell 17.08

Koosolekut juhatas: Ülle Lumi
Protokollis: Sirli-Mai Nurka
Võtsid osa liikmed: Kaidi Braun, Koidu Ilisson, Erika Kiviloo, Ülle Lumi, Kaja Raja, Hiie Silm, Lii Susi, Are Tints
Puudusid: Taavi Kobin, Heiki Raudla, Marko Suvisild
Võtsid osa asendusliikmed: Marika Tali (T. Kobin asendusliige), Jaan Männik (H. Raudla asendusliige)
Võtsid osa teenistujad: sotsiaalameti juhataja Karin Kiis, linnasekretär Ene Rink, abilinnapea Anett Suits, abilinnapea Silvia Takkel, haljastusspetsialist Gerda Ustimenko
Koosolekul viibis: sotsiaalkomisjoni asendusliige ning volikogu liige Helmen Kütt (Teams)

Koosolek toimus raekojas ja elektrooniliselt Microsoft Teamsi vahendusel.
Läbirääkimised päevakorra asjus.

Koosoleku juhataja tegi abilinnapea palvel ettepaneku tõsta päevakorrapunkt „Viljandi Linnavolikogu 24.04.2025 määrus nr 66 „Sotsiaalhoolekandelise abi andmise kord“ muutmine ja täiendamine (2026/91)“ esimeseks päevakorrapunktiks.

Komisjon kinnitas päevakorra.

PÄEVAKORD:
1. Viljandi Linnavolikogu 24.04.2025 määrus nr 66 „Sotsiaalhoolekandelise abi andmise kord“ 	muutmine ja täiendamine (2026/91)
2. Viljandi linna põhimäärus, II lugemine (2026/76-1)
3. Viljandi Linnavolikogu töökord, II lugemine (2026/77-1)
4. Viljandi linna jäätmehoolduseeskiri, III lugemine (2026/79-2)
5. Riiklikult rahastatud abiprojekti ISTE rakendamisest Viljandi linnas. Ülevaade kõikidest riiklikest 	toetusmeetmetest, mida Viljandi linn rakendab sotsiaalsete probleemide leevendamiseks, sh 	rahalisteks toetusteks ja sotsiaalteenuste arendamiseks.
6. Muud küsimused




PÄEVAKORRAPUNKT NR 1
Viljandi Linnavolikogu 24.04.2025 määrus nr 66 „Sotsiaalhoolekandelise abi andmise kord“ muutmine ja täiendamine (2026/91)
KUULATI:
A. Suitsu ettekannet eelnõust, mille eesmärgiks on väärtustada linnakodanikuks olemist ning tõsta linnakodanike toimetulekuvõimet. Määrusega muudetakse sünnitoetuse väljamaksmise kordade arvu. Senise ühekordse väljamakse asemel makstakse sünnitoetus välja kolme väljamaksena. Esimene väljamakse tehakse samal ajal nagu kehtivas määruses, teine väljamakse lapse pooleteist aastaseks saamisel, kui lõppeb vanemapuhkus ja kolmas kolmeaastaseks saamisel, kui lapsevanem peab otsustama tööle naasmise ning suurem vajadus on lapse lasteaiakoha järgi, mis toob perele juurde kulusid.

Muudatusettepanek:
L. Susi tegi ettepaneku jätta välja 12 kuu nõue ning säilitada senine nõue, mille kohaselt peab vähemalt üks lapse vanematest olema lapse sünnihetkel rahvastikuregistri andmetel Viljandi linna elanik.

Tähelepanek:
H. Kütt tegi ettepaneku kaaluda võimalust saata teavitus lapse registreeritud aadressile, et perel on õigus toetusele. See aitaks ehk tagada, et info jõuaks selle vanemani, kes lapsega tegelikult koos elab ja teda kasvatab, näiteks juhul, kui vanemad elavad lahus.

Koosoleku juhataja tegi ettepaneku saata eelnõu teisele lugemisele vastavalt juhtivkomisjoni otsusele. Vastuväiteid ei olnud.

OTSUSTATI:
Saata eelnõu „Viljandi Linnavolikogu 24.04.2025 määrus nr 66 „Sotsiaalhoolekandelise abi andmise kord“ muutmine ja täiendamine (2026/91)“ teisele lugemisele.


PÄEVAKORRAPUNKT NR 2
Viljandi linna põhimäärus, II lugemine (2026/76-1)
KUULATI:
E. Rinki ettekannet eelnõust, mille eesmärgiks on linna põhimäärust kaasajastada ja viia see vastavusse kohaliku omavalitsuse korralduse seadusega. Tehti ettepanek muuta § 30, ühendades lõiked 1 ja 2. Lisaks muuta § 27 sõnastust, eemaldades termini „vallaelanikud“ ning jätta kasutusele üksnes termin „linnaelanikud“.

Koosoleku juhataja tegi ettepaneku toetada eelnõu. Vastuväiteid ei olnud.

OTSUSTATI:
Toetada eelnõu „Viljandi linna põhimäärus, II lugemine (2026/76-1)“.


PÄEVAKORRAPUNKT NR 3
Viljandi Linnavolikogu töökord, II lugemine (2026/77-1)
KUULATI:
E. Rinki ettekannet eelnõust, mille eesmärgiks on ajakohastada Viljandi Linnavolikogu töökorda, viia see vastavusse kohaliku omavalitsuse korralduse seadusega ning korrastada volikogu töökorralduse regulatsiooni. Andis ülevaate ka haridus-, kultuuri- ja spordikomisjonis ning eelarve-, arengu- ja majanduskomisjonis tehtud ettepanekutest. Lisaks tehti ettepanek kutsuda kokku eestseisus, kes töökorra töösse võtaks.

Koosoleku juhataja tegi ettepaneku toetada eelnõu saatmist kolmandale lugemisele. Vastuväiteid ei olnud.

OTSUSTATI:
Toetada eelnõu „Viljandi Linnavolikogu töökord, II lugemine (2026/77-1)“ saatmist kolmandale lugemisele.


PÄEVAKORRAPUNKT NR 4 
Viljandi linna jäätmehoolduseeskiri, III lugemine (2026/79-2)
KUULATI:
S. Takkeli ning G. Ustimenko ettekannet eelnõust, mille eesmärgiks on Viljandi linna jäätmehoolduseeskirja üle vaatamine ja muutmine, mis on tingitud jäätmereformist, millega muudeti jäätmeseadust ja pakendiseadust. Kuna Viljandi linnas kehtiv kontsessioonileping lõppeb 31.03.2027 ja uus leping tuleb sõlmida juba kooskõlas jäätmereformiga, siis tuleb uuendada vastavalt ka jäätmehoolduseeskirja. Jäätmeseaduse §13613 alusel tuleb jäätmehoolduseeskiri viia jäätmeseadusega kooskõlla jäätmehoolduseeskirja muutmisest või uue kehtestamisest arvates, kuid mitte hiljem kui 2030. aasta 31. detsembriks. Jäätmehoolduseeskirjas tuuakse välja kehtiv ja uus planeeritud jäätmete liigiti kogumise ja ära andmise plaan. Anti ülevaade tehtud muudatustest, mis on jäätmehoolduseeskirja sisse viidud.

Muudatusettepanek:
K. Braun tegi ettepaneku muuta § 14 lõike 7 punktis 3 sulgudes olevat lauset „klaaspakendijäätmete veo tellimine on eramajadel vabatahtlik“, kuna mõiste „eramaja“ ei ole antud kontekstis sobiv. Samuti ettepanek muuta ka § 38 kasutatud mõistet „eramaja“ ning asendada see sobivama ja täpsema mõistega.

Koosoleku juhataja tegi ettepaneku eelnõu toetada. Vastuväiteid ei olnud.

OTSUSTATI:
Toetada eelnõu „Viljandi linna jäätmehoolduseeskiri, III lugemine (2026/79-2)“.


PÄEVAKORRAPUNKT NR 5
Riiklikult rahastatud abiprojekti ISTE rakendamisest Viljandi linnas. Ülevaade kõikidest riiklikest toetusmeetmetest, mida Viljandi linn rakendab sotsiaalsete probleemide leevendamiseks, sh rahalisteks toetusteks ja sotsiaalteenuste arendamiseks.
KUULATI:
K. Kiis andis ülevaate hetkel aktiivsetest projektidest ning riiklikult rahastatud abiprojekti ISTE rakendamisest Viljandi linnas. Samuti tutvustati riiklikke toetusmeetmeid, mida Viljandi linn rakendab sotsiaalsete probleemide leevendamiseks, sealhulgas rahaliste toetuste andmiseks ja sotsiaalteenuste arendamiseks.

OTSUSTATI:
Informatsioon võtta teadmiseks.




PÄEVAKORRAPUNKT NR 6
Muud küsimused
KUULATI:
Ü. Lumi – teenusmaja teema tuleb järgmise komisjoni koosoleku päevakorda, kus sellest annab ülevaate H. Kütt.

OTSUSTATI:
Informatsioon võtta teadmiseks.


(allkirjastatud digitaalselt)					(allkirjastatud digitaalselt)
Ülle Lumi							Sirli-Mai Nurka
koosoleku juhataja						protokollija

